Bulgarien war lang a groaß Zarentum, des si militärisch mit am Byzantinischen Reich messen håt  kinna. Mit am Niedergang vo Byzanz is aa Bulgarien a Teil vom Reich da Osmanen worn. Bulgarien håt si mit russischa Huif vom Osmanischen Reich am 3. März 1878 fia unabhängig erklärt, anerkannt worn is des am 22. September 1908. Im Erstn und Zwoatn Weltkriag håt des Land auf da Seitn vo de Mittel- bzw. Achsenmächte kämpft. Nach'm End vom Zwoatn Weltkriag is Bulgarien unta sowjetischen Einfluss kemma und is Teil vom Warschauer Pakt worn. Des End vo da kommunistischen Ära is 1990 durch freie Wahlen eigleitet worn. Seitdem san politische und wirtschaftliche Reformen gmacht worn. Bulgarien is seit 1. Januar 2007 Mitglied vo da Eiropäischn Union.